શિયાળો હાથતાળી આપી જાય એ પહેલાં ….. – {Selfie}
Pinki Dalal	in Being Indian, cooking for fun, gujarati, travel	January 20, 2016
શિયાળો હાથતાળી આપી જાય એ પહેલાં …..	આમ તો શિયાળો હાથતાળી આપીને ખસકી જવાના મૂડમાં હતો ત્યારે અમે નક્કી કર્યું કે અભી નહીં તો કભી નહીં , એટલે સવારી ઉપડી નારગોલ સંજાણ. મૂળ હેતુ હતો ઉંબાડિયું કરવાનો એટલે કે એને ન્યાય આપવાનો. વાપી વટાવ્યું ને શરુઆત થઇ ગઈ, દર થોડે અંતરે ઉંબાડિયું સ્ટોલ. જાણીતાં જોગીઓએ ટીપ આપેલી કે વલસાડ પાસે જજો , ન આગળ ન પાછળ , ત્રિકોણ બાગ ને હાઈવેને આ પાર પેલે પાર …
કેટલી ચોક્કસ માહિતી હતી પણ બપોર ચઢવાની શરૂઆત થઇ ગઈ હતી એટલે થયું કે જો હવે વધુ ચીકાશ કરવા બેસીશું તો ક્યાંક એવું ન થાય કે પહોંચીએ ત્યારે હાલ્લાં ધોવાતાં હોય. એટલે જ્યાં બે પાંચ કાર પાર્ક થયેલી જોઈ ત્યાં અમે પણ પાર્ક થઇ ગયા.
ગુજરાતીઓને કહેવાની જરૂર ખરી કે ઉંબાડિયું એટલે શું ?
અમે ગયા ત્યારે ગરમી થઇ ગયેલી એટલે ને બાકી હોય તેમ તીખુંતમતું ઉંબાડિયું ને મોળી છાશ. જલસો પડી ગયો એમ કહીએ તો ચાલે. પણ એ જલસાની લિજ્જત થોડી મીનીટોમાં મોળી પડી ગઈ. બેઠા પછી થોડી જ વારમાં માટલું ખોલીને પીરસાયેલું ગરમ ગરમ ઉંબાડિયું તીખું જ એટલું હતું કે નાક કાન મોઢામાંથી ધૂમાડા શરુ થઇ ગયા હતા.
પણ , જલસો એટલે જલસો .
ઉંબાડિયું ને ઊંધિયું બંને ચીજ સાવ અલગ છે એ તો ખાવાથી જ ખબર પડે. હા, એ વાત સાચી કે બંને કઝીન્સ કહી શકાય પણ સરખામણી કરવી હોય તો એક દેશમાં રહેતી ને બીજી શહેરી , ઉંબાડિયું એટલે તદ્દન દેશી અને ઊંધિયું એટલે પરંપરાગત ખરું પણ શહેરી ટચ ધરાવતી વાનગી.
સુરતી હોવાને નાતે સીઝન હોત ને દસ પંદર વાર ઊંધિયું ન ખાવા મળે તો જીવ ચચરી જાય કે શિયાળો તો સાવ એળે ગયો.
હવે તો મુંબઈમાં કતારગામની પાપડી માટે ક્યાંય લાંબે જવાની જરૂર પડતી નથી. ગ્રાન્ટ રોડ માર્કેટમાં એક સ્ટોલ માત્ર ને માત્ર આ દેશી શાકભાજી વેચે છે એમાં પણ ઊંધિયાની સિઝનમાં ઊંધિયાનો તમામ સામાન મળી જાય. પણ , તો ય સુરતનું ઊંધિયું એટલે સુરતનું … મુંબઈનું ઊંધિયું એની સામે ઉલ્હાસનગરમાં બનેલા માલ જેવું લાગે. એ પ્રભાવ કદાચ પાણીનો હોય શકે (no jokes) ! એટલે સુરતની ખેપ તો કરવી જ પડે.
વિચાર તો થઇ આવ્યો કે અહીં ઊંધિયાની રેસીપી શેર કરવી. નવી નવી કોઈ ચીજ શીખી હોય તો એને શેર કરવાનો હરખ તો થાય ને પણ એ દબાવી રાખ્યો. ગુજરાતી મિત્રો સાથે કંઈ ઊંધિયાની રીત શેર કરાય ?
હા, પોતાની રેસિપી ન થાય પણ એક્સપર્ટની તો થાય ને ?
તો થઇ જાય ઊંધિયા પાર્ટી ફરી એકવાર.
વળી પાછો ઠંડીનો ચમકારો કદાચ એટલે જ વધ્યો છે. રહી ગયા હો તો આ વિકએન્ડ રેકી કરી નાખજો ….ઓલ ધ બેસ્ટ ….:)